Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: tartozó egyes szervek hatásköréről és egyes szervezeti kérdésekről szóló 9/1996. (XII. 20.) MüM rendelet.
Paragraph Index: 1466

1. A jogi szabályozás sajátosságai A vizsgálat első szakaszában a munkaviszony létesítésére vonatkozó jogszabályokat, a diszkriminációtilalmi rendelkezéseket, valamint a hátrányos megkülönböztetés orvoslására létrejött fórumrendszert és annak eljárási rendjét tekintettük át. A munkaviszony a munkáltató és a munkavállaló közti munkaszerződéssel jön létre, melynek tartalmi elemeit a felek — a vonatkozó szabályok keretei között — maguk határozzák meg, főszabályként tehát szabad megállapodás eredménye. A munkanélküliek esetében speciális szabály, hogy bár ők az Flt. 25. § (4) bekezdése értelmében mérlegelhetik a munkalehetőségeket, a munkaügyi központ által felajánlott megfelelő munkahelyet csak a munkanélküli járadék folyósítása megszüntetésének terhe mellett utasíthatják vissza. A jogszabályok közvetlenül nem mondják ki, de értelemszerűen a munkaadókat is mérlegelési jog illeti meg az alkalmazni kívánt munkavállalók kiválasztásakor. Ez a joguk azonban csak bizonyos korlátok között érvényesülhet, hiszen nem hagyhatják jogszerűen figyelmen kívül a döntésük kialakítására irányadó szabályokat, köztük a hátrányos megkülönböztetés tilalmát kimondó rendelkezéseket. A magyar jogrendszerben nincs külön diszkriminációellenes törvény, a hátrányos megkülönböztetés tilalmát azonban számos jogszabály rögzíti. A legfelsőbb jogforrás, az Alkotmány 70/A. § (1) bekezdése kinyilvánítja, hogy a Magyar Köztársaság a területén tartózkodó minden személy számára biztosítja az emberi, illetve az állampolgári jogokat, bármely megkülönböztetés nélkül. A 70/A. § (2) bekezdése deklarálja azt az elvet, hogy a hátrányos megkülönböztetést a törvény szigorúan bünteti. Az Alkotmány általános diszkriminációtilalmi rendelkezése mellett a hátrányos megkülönböztetés speciális tilalmát írja elő a Nektv. 3. § (5) bekezdése a nemzeti és etnikai kisebbségek, az Mt. 5. § (1) bekezdése a munkaviszonyban állók, valamint az Flt. 2. §-a a munkavállalók és a munkanélküliek vonatkozásában. A kisebbségi biztos az 1996. évi tevékenységéről készült beszámolójában kifejezte azt a meggyőződését, hogy a jogrendszer antidiszkriminatív jellege csak akkor érvényesülhet, ha a tiltó rendelkezések kimondásán túlmenően is biztosított a jogilag lehetséges védelem a hátrányos megkülönböztetés ellen. Ez akkor valósulhat meg, ha a jogalkalmazás során tapasztalható hátrányos megkülönböztetés feltárására, a diszkrimináció lehetőségét hordozó jogviszonyok ellenőrzésére, a bekövetkezett jogsértések szankcionálására és az okozott hátrányok kompenzálására megfelelő szabályrendszer jön létre. Álláspontunk szerint, amennyiben a foglalkoztatás (a munkanélküliek ellátása) területén nincsenek meg az ezen követelménynek eleget tevő — a felelősségrevonást, illetve a sérelmek orvoslását biztosító — jogszabályi előírások, úgy megállapítható, hogy a hátrányos megkülönböztetés megvalósítását részben a jogi szabályozás hiányosságai teszik lehetővé, ezért ez az Alkotmányt is sértő jelenség nem tekinthető kizárólag a helytelen jogalkalmazás következményének. Ezekben az esetekben fennáll az Obtv. 25. §-a szerinti, a diszkriminációmentességhez való alkotmányos jog érvényesülését biztosító jogszabályok megalkotásának elmulasztása miatti alkotmányos visszásság. Hatályos jogunk a foglalkoztatási diszkrimináció orvoslására egy közigazgatási (szabálysértési és munkaügyi ellenőrzési), valamint egy igazságszolgáltatási (bírósági) fórumrendszert biztosít. 1.1. A szabálysértési eljárás jogi háttere A szabályozás jellegéből adódóan az idézett antidiszkriminációs rendelkezéséknél konkrétabban fogalmazza meg

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes